Mwandishi Wetu na Mashirika ya Habari  UNAWEZA
kusema hali si shwari tena duniani kutokana na virusi vya corona kuendelea
kusambaa na kufika katika nchi takribani 40 huku mataifa mbalimbali yakionekana
kuchukua hatua za kujifungia mipaka. Athari pia
imeonekana wazi kwenye uchumi baada ya masoko kuendelea kuanguka katika maeneo
mbalimbali duniani. Wakati mataifa
mbalimbali duniani yakiendelea kuchukua hatua za kujilinda kwa kujifungia
mipaka na watu waliokuwa China vilikoanzia virusi hivyo, Nigeria na nchi tano  nazo tayari zimekumbwa na upepo huo mbaya.   Jana Nigeria
ilithibitisha kuwepo kwa mtu mmoja mwenye maambukizi ya virusi vya corona
na hivyo kuingia katika orodha ya nchi tatu barani Afrika baada ya Misri na
Algeria. Mgonjwa
huyo, raia wa Italia anayefanya kazi nchini Nigeria inaelezwa alisafiri kwa
ndege kwenda mji wa kibiashara wa Lagos akitokea Milan  Februari 25. Mamlaka
zinasema anaendelea vizuri na hakuna dalili ya hatari na hivi sasa anapatiwa
matibabu hospitalini jijini Lagos. Mamlaka
zimesema zimeanza kuwatambua wale wote waliokaribiana naye tangu aliporejea
Nigeria. Zaidi
ya watu 80,000 wameripotiwa kuathirika katika nchi 40 na  zaidi ya watu 60 wamepoteza maisha nje ya
China ingawa idadi ya maambukizi nchini humo imeendelea kushuka. NCHI ZAZIDI
KUFUNGA MIPAKA Nchi ya
India nayo imetangaza kuchukua hatua inayofanana na ile ilichokuliwa mwanzo
kabisa na Marekani na nchi nyingine za Ulaya 
ya kupiga marufuku raia waliokuwa China kuingia nchini humo. Katika
taarifa yake India imeeleza kuwa raia yeyote wa kigeni aliyekuwa China baada ya
Januari 15, 2020 hataruhusiwa kuingia nchini humo kupitia usafiri wa anga,
barabara au majini na katika mipaka yake yote na nchi za Nepal, Bangldesh na
Myanmar. Hatua hiyo
ya India imekuja baada ya ile ya Saudi Arabia ya kuzuia wageni wote wanaoingia
nchini humo kwa safari za kidini, ikiwemo wanaotembelea miji mitakatifu katika
dini ya Kiislamu – Makka na Madina. Bado haijajulikani
kama ibada ya Hija, ambayo inategemewa kuanza mwishoni mwa mwezi Julai iwapo
itaathirika na zuio hilo kutokana na kusambaa kwa virusi vya corona duniani. Urusi nayo ilikuwa
ni miongoni mwa nchi za mwanzo kutangaza kufunga mipaka yake na China kama njia
ya kujilinda na maambukizi ya virusi hivyo. Mapema hivi
karibuni Urusi pia ilitangaza kuzuia raia wa Iran kuingia nchini humo.  Urusi pia
ilisema itazuia raia wa Korea Kusini kuingia nchini humo kuanzia Machi 1. Nchi hizo
zote mbili, Iran na Korea Kusini zimeshambuliwa na virusi hivyo. Mamlaka ya
nchini Iran inasema virusi hivyo vimesababisha vifo vya zaidi ya watu 24 hadi
sasa,  huku idadi ya walioathirika ikiwa
ni karibu ya 250.  Jana Wizara
ya Afya ilitangaza kufuta sala ya Ijumaa katika miji mikubwa yote. Waislamu
wanasali mara tano kwa siku, lakini sala ya Ijumaa inaonekana kama ni muhimu
sana. Korea Kusini
kwa upande wake imetoa rekodi inayoonyesha watu 2,000 wameathirika na virusi
hivyo huku 13 wakipoteza maisha. Urusi pia
imezuia raia wa China kuingia nchini humo. Afrika
Kusini nayo inaonekana kutaka kuelekea njia hiyo hiyo, kutokana na uamuzi wa
Rais wake, Cyril Ramaphosa wa kuwaondoa raia wa Afrika Kusini 132 wanaoishi mjini
Wuhan nchini China. Uamuzi
ulitangazwa siku ya Alhamisi baada ya kikao cha baraza la mawaziri kutokana na
maombi ya wana familia wa raia hao wanaoishi Wuhan. Haikuelezwa
ni lini wataondoshwa huko lakini serikali imesema raia 132 kati ya 199 wanaishi
mjini Wuhan wameomba warejee nyumbani. Hakuna kati
yao aliyegundulika kuathirika na virusi au kuwa na dalili za ugonjwa huo,
lakini watawekwa  karantini kwa siku 21
watakapowasili nchini Afrika Kusini kama ”hatua ya tahadhari”, ofisi ya rais
imetangaza. Sanjali na
hilo, Shirika la ndege la Afrika Kusini limesitisha safari za moja kwa moja
kwenda China. ATHARI
KWENYE MASOKO Wakati
kukiwa na orodha ya mashirika kadhaa ya ndege yaliyotangaza kusitisha safari
zake nchini China kutokana na mlipuko wa ugonjwa huo, Shirika la ndege la
nchini Uingereza la EasyJet  limesitisha
pia baadhi ya safari zake nchini Italia ambako virusi hivyo vimeonekana
kutikisa na kusababisha vifo na maambukizi kwa watu kadhaa. Katika
taarifa yake iliyotolewa jana EasyJet ilisema imesitisha baadhi ya safari zake
za ndani na nje ya Italia na katika mataifa mengine ya Ulaya kutokana na
mlipuko wa virusi hivyo. EasyJet pia
imesema itapunguza matumizi yake, ikiwa ni pamoja na mishahara, kusitisha
kuajiri watu wengine na kutoa mafunzo. Shirika la
ndege la British Airways nalo linatarajia kusitisha baadhi ya safari zake
katika nchi za Italia, Singapore, na Korea Kusini.  Shirika hilo
la ndege limesema pia litasitisha safari za kwenda na kurudi 56  kutoka katika viwanja vya ndege vya Heathrow na
Gatwick  na nyingine  kadhaa za Italia ikiwamo Milan, Bologna,
Venice  na Turin kati ya Machi 14 – 28. Pia
itasitisha safari za kurudi sita kutoka Heathrow kwenda Singapore kila baada ya
siku nyingine hadi Machi 15  ambapo
itakuwepo safasi moja tu kwa siku Wakati huo
huo, Soko la hisa la Australia  Ijumaa –
lilishuka kwa 3.3% hadi 6,441. ASX200
imeanguka zaidi ya 10% tangu rekodi yake ya hivi karibuni ya 7,162 Alhamisi
iliyopita. Hili ndilo  anguko kubwa la kila wiki kwa soko la
Australia tangu mwaka 2008, wakati wa  mtikisiko wa uchumi duniani.  NCHI TANO
ZATHIBITISHA MAAMBUKIZI MAPYA Nchi za New
Zealand,  Netherlands, Belarus, Nigeria na
 Lithuania zimethibitisha kisa cha kwanza
cha virusi vya corona. Hali hiyo
inaonyesha kitisho cha kuendelea kuenea kwa virusi hivyo katika nchi nyingine
duniani. MASHINDANO
YASITISHWA Umoja wa
nchi za Kiarabu umesitisha mashindano ya fainali za baiskeli kwa mwaka huu wa
2020 baada ya Waitaliano wawili wanaoshiriki kwenye timu  kuonekena kuambukizwa virusi hivyo. Waitaliano hao
sasa wanachunguzwa.  Wengine
waliokaribiana na Waitaliano hao watawekwa chini ya uangalizi. MICHUANO YA
OLYIPIKI HATARINI  Waandaaji wa mashindano ya Olimpiki kwa mwaka huu wa 2020,  Japan  wamesema watatangaza wakati wowote wiki ijayo juu ya mipango ya michezo hiyo katika wakati huu ambako virusi vya corona vimeendelea kuwa tatizo la kidunia.  Tayari watu nane wamefariki dunia nchini Japan, huku karibu 200 wakiwa wameathirika na virusi hivyo ( maambukizi hayo ni mbali na yale ya kwenye meli ya Diamond Princess). 